Austrālāzijas mušķērāju dzimta

**Austrālāzijas mušķērāju dzimta** (*Petroicidae*) ir maza auguma zvirbuļveidīgo (*Passeriformes*) putnu dzimta. Tā apvieno 49 mūsdienās dzīvojošas putnu sugas, kuras tiek iedalītas 19 ģintīs. Tās visas ir endēmas Austrālāzijas reģionam un ir sastopamas Jaungvinejā, Austrālijā un Jaunzēlandē, kā arī daudzās citās šī reģiona mazajās Klusā okeāna salās, vistālāk uz austrumiem izplatībai sasniedzot Samoa salas. Lai arī šos putnus sauc par mušķērājiem un sarkanrīklītēm, tomēr tie ir attāli radinieki mušķērāju dzimtas (*Muscicapidae*) un monarhmušķērāju dzimtas (*Monarchidae*) putniem.

## Izskats
[thumb|left|220px|Lai arī lielākā daļa sugu ir neuzkrītošās krāsās, dažas sugas ir ļoti košas, attēlā [rietumu dzeltenkrūšu mušķērājs (*Eopsaltria griseogularis*)]]
Austrālāzijas mušķērāju dzimtas sugas ir nelieli putni ar kompaktu, apaļu ķermeni, kas vizuāli saplūst kopā ar lielo, apaļo galvu. Tiem ir proporcionāli lielas acis, īss, taisns un smalks knābis, kura augšējā daļa beidzas ar nelielu āķi, kas pārliecas pāri apakšējai knābja daļai. Dažām sugām knābis ir plakanāks un platāks. Lielākajai daļai sugu ir vidēji garas kājas, īsi, visbiežāk noapaļoti spārni un īsas vai vidēji garas astes. Dažām sugām aste ir ļoti īsa, bet citām tā ir proporcionāli gara. Lielākajai daļai sugu ir neuzkrītošs, pelēcīgs, zaļgans vai brūngans apspalvojums, bieži ar melnu muguru un baltām pazīmēm. Vairākas sugas ir melnbaltas vai pilnībā melnas. Vairākām sugām, piemēram, sarkanrīklītēm (*Petroica*) un dzeltenrīklītēm (*Eopsaltria*) ir koši sarkanas vai dzeltenas krūtis, kas kontrastē ar melnajām vai pelēkajām mugurām.

Mazākā dzimtā ir sarkangalvas sarkanrīklīte (*Petroica goodenovii*), kuras ķermeņa garums mazākajiem īpatņiem ir apmēram 10 cm, svars 7 g. Lielākais dzimtā ir ziemeļu krūmu mušķērājs (*Drymodes superciliaris*), kura ķermeņa garums var sasniegt 22 cm, svars 46 g.

## Uzvedība
Austrālāzijas mušķērāju sugas sastopamas dažādās ekosistēmās: mežos, krūmājos un purvos, sākot ar kalniem un daļēji sausiem krūmājiem, beidzot ar tropiskajiem lietus mežiem un mangrovju purviem. Šīs grupas putni galvenokārt barojas ar kukaiņiem, lai gan dažas sugas barojas arī ar sēklām. Visbiežāk šie putni apmetas uz koka zara un nekustīgi vēro zemi sev apakšā, lai noskatītu iespējamo medījumu.

Austrālāzijas mušķērāji veido monogāmus ilgstošus pārus. Putni uzturas nelielos ģimeņu baros, kas kopīgi aizsargā ligzdošanas teritoriju no svešiniekiem. Ligzdai ir kausveida forma, parasti to būvē tikai mātīte. Visbiežāk tā novietota vertikālā koka vai krūma žāklē. Kā būvniecības materiāls ir iecienītas sūnas, ķērpji un koku miza. Pateicoties materiāliem, šādu ligzdu ir ļoti grūti pamanīt.

## Sistemātika
[thumb|240px|[Austrālijas brūnais mušķērājs (*Microeca fascinans*)]]
[thumb|240px|[Mangrovju mušķērājs (*Peneothello pulverulenta*)]]
**Austrālāzijas mušķērāju dzimta** (*Petroicidae*)
*apakšdzimta *Drymodinae*
**Krūmu mušķērāji (*Drymodes*)
**Zemes mušķērāji (*Amalocichla*)
*apakšdzimta *Eopsaltriinae*
**Austrālāzijas pelēkie mušķērāji (*Heteromyias*)
**Baltkrūšu mušķērāji (*Quoyornis*)
**Baltsejas mušķērāji (*Tregellasia*)
**Baltaču mušķērāji (*Poecilodryas*)
**Dzeltenjoslu mušķērāji (*Gennaeodryas*)
**Dzeltenkrūšu mušķērāji (*Eopsaltria*)
**Dzeltenvēdera mušķērāji (*Cryptomicroeca*)
**Kapuces mušķērāji (*Melanodryas*)
**Melnrīkles mušķērāji (*Plesiodryas*)
**Tumšie mušķērāji (*Peneothello*)
*apakšdzimta *Petroicinae*
**Austrālāzijas mušķērāji (*Microeca*)
**Austrālāzijas sarkanrīklītes (*Petroica*)
**Dzeltenkāju mušķērāji (*Kempiella*)
**Granātu mušķērāji (*Eugerygone*)
**Kanāriju mušķērāji (*Devioeca*)
**Upju mušķērāji (*Monachella*)
**Zaļmuguras mušķērāji (*Pachycephalopsis*)

## Atsauces

## Ārējās saites
*IBC: Australasian Robins (Petroicidae)
*Petroicidae - Australian Robins
*Australian Robins (Petroicidae)
*Gypsy Twitchers: Australasian Robins
*Small forest birds